སྙིང་ལས་རབ་བརྩེ་དཔའ་བོ་མཆོག་ཁྱེད་གསོན། །སྙིང་རྗེའི་ཡུལ་གྱུར་ཁོ་མོ་བདག་ཉིད་ལ། །སྒོ་གསུམ་ཡོན་ཏན་སྤུ་ཙམ་མ་མཆིས་ཀྱང་། ཁྱེད་ཐུགས་དག་པའི་སྣང་ངོར་གསལ་བ་ཡི། །ཀུ་ཀུར་སེང་གེའི་མིང་གི་སྒྲར་འབོད་པ། །གཞན་གྱིས་མཐོང་ཚེ་ཡིད་ཁྲེལ་སྨད་གཞིར་མངོན། །འོན་ཀྱང་ཚེ་སྔོན་སྨོན་ལམ་འཕྲོ་ལྡན་པས། །ཚེ་མཇུག་མཐུན་པའི་གྲོགས་བཟང་ཁྱེད་དང་འཕྲད།།ཟུང་འཇུག་ལམ་གྱི་ཕོ་ཉར་བདག་གྱུར་མཐུས། །བོགས་འབྱིན་བརྟན་པ་གསུམ་དུ་བཅིངས་པ་ཡིས། །འཁོར་ལོ་ལྔ་པོའི་མདུད་པ་རབ་གྲོལ་ནས། །ནང་དོན་ཡེ་ཤེས་རྟོགས་པ་མངོན་གྱུར་ཅིང་། །ཐབས་ཤེས་དབྱེར་མེད་རིག་སྐུ་འགྲུབ་པ་དང་། །ཚེ་

རབས་ཀུན་ཏུ་འབྲལ་མེད་ལྷན་འཛོམ་ཤོག །ཨེ་མ་ཀུ་རེ་ཡིན་ནོ་སྙིང་གི་གྲོགས། ཁོ་མོའི་གནས་ཚུལ་ཟུར་ཙམ་ཞུ་བ་ཕུལ། །ཆུང་ནས་ཆོས་ལ་མོས་པ་རབ་ཐོབ་པས། །ལོ་ལྔ་ལོན་དུས་ཆོས་ཀྱི་བསམ་པ་སྐྱེས། །ལོ་བདུན་ནས་བཟུང་མཁའ་འགྲོས་རྗེས་བཟུང་ནས། །ཐུན་མོང་དང་ནི་ཐུན་མིན་ཆོས་རྣམས་ཐོབ། །བཅུ་གཉིས་ལོ་ལ་སྔགས་ཀྱི་སྒོར་ཞུགས་ནས། །སྟོང་རང་གསུམ་གྱི་ལམ་ལ་རབ་ཏུ་སྦྱངས། །འཁོར་ལོ་བཞི་པའི་མན་ངག་རིམ་བཞིན་ཐོབ། །བཅུ་གསུམ་ལོན་ཚེ་བླ་མེད་ནང་རྒྱུད་ཀྱི། །འཁོར་ལོ་ལྔ་པའི་མན་ངག་གཅིག་བརྒྱུད་དུ། །ཐོབ་འབྲས་རྩ་རླུང་ཐིག་ལེ་ཅུང་སྨིན་ནས། །ཐོག་མའི་གཏེར་གྱི་ཁ་བྱང་ཕྲན་བུ་རྙེད། །རྨི་ལམ་འཁྲུལ་ངོར་མཁའ་འགྲོས་རྗེས་བཟུང་ནས། །འབྱུང་དང་འབྱུང་འགྱུར་དུ་མ་ལུང་བསྟན་མཐུས། །བཅོ་ལྔ་ལོན་དུས་ཕྱོགས་མེད་ཕྱོགས་འདིར་འཁྱམས། །བཅུ་དྲུག་ལོན་དུས་སྔོན་འབྲེལ་ཆོས་དང་འཕྲད། །བཅུ་དགུའི་ལོ་ནས་བླ་མའི་བཀའ་བཞིན་དུ། །མིང་དང་དོན་མཚུངས་མགོ་ལོག་ཡུལ་དུ་བགྲོད། །སྔོན་ལས་བཟང་དང་འཕྲལ་རྐྱེན་གཉིས་འཛོམ་མཐུས། །ཡུན་རིང་བར་དུ་འཁོར་བའི་ཆོས་ཀྱིས་གོས། །འཕྲལ་འཕྲལ་གཏེར་དང་གཏེར་གྲོགས་དང་འཕྲད་

ཀྱང་། །གཞན་རྐྱེན་ངོ་བསྲུང་ཕྱིར་དུ་སབྟས་བསྒྲིབས། །རྩ་དགུ་ནས་བཟུང་རང་གཏེར་དང་འཕྲད་ཅིང་། །གྲོགས་དང་ཆོས་འཛིན་སྨོན་ལམ་སྐལ་ལྡན་ནས། །རེ་ཞིག་བར་དུ་བསྟན་འགྲོའི་ཕན་བདེ་རྒྱས། །སུམ་ཅུ་རྩ་གསུམ་ལོ་ནས་རྐྱེན་ངན་ལྡངས། །མགོན་དང་སྐྱབས་བྲལ་གཅིག་པུར་ངེས་མེད་དུ། །སེང་གེ་ཡུལ་བགྲོད་བཞིན་དུ་ཉུལ་ཞིང་འཁྱམས། །བདེ་སྡུག་ངལ་བ་ཆུ་ཡི་རིས་བཞིན་བྱུང་། །འོན་ཀྱང་པད་འབྱུང་ཡབ་ཡུམ་ཐུགས་རྗེ་དང་། །སྐྱབས་གནས་གཏེར་ཆེན་ཡབ་སྲས་བྱིན་རླབས་ཀྱིས། །བསྟན་འགྲོའི་ཕན་བདེ་ཕྱོགས་ཙམ་འབྱུང་སྲིད་ཀྱང་། །གྲོགས་ཀྱིས་ཕོངས་ནས་འབྱུང་འདུས་ཉེར་འཚེ་མང་། །རྐྱེན་དེས་བསྐུལ་ནས་བཞི་བཅུ་རྩ་ལྔའི་ལོར། །སྒྱུ་ལུས་འདུ་ཁང་གཡར་པོ་ཞིག་ན་སྙམ། །འོན་ཀྱང་སྔོན་འབྲེལ་ཆེ་དང་སྨོན་ལམ་མཐུས། །བཞི་བཅུ་རྩ་བཞིའི་ལོ་དེར་ཁྱེད་དྲུང་སླེབས། །རང་ཉིད་ཉམས་ཆུང་ཀུན་ལ་དོགས་ཆེ་བས། །རྐྱེན་མིན་རྐྱེན་འདྲའི་དབང་དུ་ཉེ་བའི་ཚེ།ཁྱེད་ཐུགས་ཡེ་ཤེས་གསལ་བའི་འོད་བརྒྱ་ཡིས། །ཐུགས་རྗེའི་མཐུ་ཡིས་བདག་ཡིད་རེ་བ་བསྐང་། །བདེ་སྟོང་སྙོམས་འཇུག་ཟག་མེད་སྤྲིན་གྱི་མཆོག །ཟླ་གཞོན་ཐིག་ལེས་གྷནྡྷེའི་ནུས་

པ་བསྐྱེད། །རྩ་རླུང་སོར་ཆུད་འབྱུང་འདུས་ནད་ལས་གྲོལ། །སྐུ་དྲིན་ཡོན་ཏན་ཆེའོ་སྙིང་གི་གྲོགས། ཁོ་མོ་འདོད་སྲེད་རོ་ཡིས་མྱོས་པ་མིན། །རིགས་ཀྱི་ཁྱད་པར་གསང་སྔགས་ལམ་ཞུགས་པའི། །རྐྱེན་དེའི་དབང་གིས་གྲོགས་ཀྱི་དུས་ཐབས་ཀྱིས། །ཕྱི་ནང་གཞན་གསུམ་འཁོར་ལོ་ལྔའི་བཀོད་པ། །དག་སྨིན་རྫོགས་གསུམ་ཡེ་ཤེས་ལྔ་ཡི་དབྱིངས། །དགའ་མཆོག་ཁྱད་ལྷན་དགའ་བྲལ་ཡེ་ཤེས་ཆེ། །མངོན་གྱུར་རིག་དབྱིངས་གཞོན་ནུ་བུམ་པའི་སྐུར། །སྒྱུ་ལས་མ་སྤངས་འོད་གསལ་མཆོག་གི་ལམ། །ཚེ་འདིར་བགྲོད་པའི་མྱུར་ལམ་ཨེ་མ་ཧོ། །དེ་ལྟར་མོས་པའི་ལམ་གྱིས་ཉེར་དྲངས་ནས། །དུས་ཐབས་རྟེན་འབྲེལ་གནད་ཀྱང་དེ་ལ་ཐུག །ཚུལ་བཞིན་འབྱུང་བའི་ཐུགས་བསྐྱེད་སྨོན་ལམ་ཞུ། །དེ་སྐད་གང་དེའི་གསུང་གསང་གིས། །ཝ་སྤྱང་སེང་གེར་འབོད་མཐོང་ཚེ། །མགོ་མེད་མཇུག་མེད་གནས་ཚུལ་རྣམས། །ཇོ་མིན་ནག་མིན་བདེ་བའི་མིང་། །སྔགས་སྨྱོན་སྔགས་ནག་མདོ་མེད་པ། །ཀུན་བཟང་ཆོས་ཉིད་དབང་མོ་ཡིས། །ཡིད་མཚོ་དྭངས་གསལ་སྒྲོམ་ལས་བཤུས། །སུག་རྩེ་རླུང་གི་རྟར་བསྐྱོན་ནས། །ཡིག་རིས་ཚིག་ནག་རིས་སུ་བཀོད། དགེའོ།།